Binnelandse sake had ‘geen rekord’ van Thabo BesterDr. Aaron Motsoaledi, minister van binnelandse sake. (Foto: Siya Duda/GCIS) Thabo Bester se geboorte is nooit geregistreer nie en daar is ook nooit ŉ identiteitsdokument of paspoort aan hom uitgereik nie. Die departement van binnelandse sake kon geen inligting oor Bester in sy stelsels opspoor nie, het minister Aaron Motsoaledi Vrydag tydens ŉ mediakonferensie gesê. Beamptes van binnelandse sake is hierna na die huis van Maria Meisie Mabaso, wat in die media as Bester se ma geïdentifiseer is. Sy het aan die beamptes gesê Bester is op 13 Junie 1986 in die Chris Hani Baragwanath-hospitaal in Soweto gebore. Beamptes is daarna na dié hospitaal waar argiefrekords dit bevestig het. Mabaso het self ook nooit ŉ geboortesertifikaat of ID gehad nie en het dit eers op 37-jarige ouderdom bekom toe haar tannie haar daarmee gehelp het. Sy het toe ook besluit om haar tannie se van, Mabaso, aan te neem in plaas van haar ma se van, Bester. Mabaso het haar drie ander kinders daarna ook geregistreer met die van Mabaso. Volgens haar het Bester in 2006 verdwyn en het sy hom om dié rede nie geregistreer nie. Mabaso kon egter onthou watter skool Bester bygewoon het en beamptes het die skool besoek en vasgestel dat hy wel die betrokke laerskool in die suide van Johannesburg bygewoon het. Hy het graad 5 voltooi voor hy verdwyn het. Thabo Bester tydens sy verhoor meer as tien jaar gelede. (Foto: Verskaf) Rakende berigte dat talle paspoorte in Bester se besit gevind is met sy inhegtenisneming, het Motsoaledi gesê sy departement het nooit ŉ paspoort aan Bester uitgereik nie en dat ŉ Amerikaanse paspoort by hom gekry is toe hy in Tanzanië vasgetrek is. Die naam van ŉ ene Tom Williams Kelly verskyn op dié paspoort. Volgens Motsoaledi is daar geen rekord dat Bester die paspoort gebruik het om Suid-Afrika te verlaat nie en daar moet dus nog vasgestel word hoe en waar hy en sy vriendin, dr. Nandipha Magudumana, die land se grense oorgesteek het. Die departement van korrektiewe dienste en die polisie het wel Bester se vingerafdrukke en ŉ foto geneem toe hy destyds die eerste keer in hegtenis geneem is. Magudumana het Donderdag in die Bloemfonteinse landdroshof verskyn ure nadat sy en Bester terug na Suid-Afrika gebring is. Die saak teen haar is tot Maandag uitgestel. Sy sal na verwagting dan saam met die ander medebeskuldigdes in die saak, onder wie haar pa, in die hof verskyn. Bester sal na verwaging later vandag in die Bloemfonteinse landdroshof verskyn.